LV Eiropas Savienības Oficiālais Vēstnesis C 353/14

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2012/C 353/08

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

VIENOTS DOKUMENTS

PADOMES REGULA (EK) Nr. 510/2006

“TRAVIA DA BEIRA BAIXA”

EK Nr.: PT-PDO-0005-0848-10.01.2011

AĢIN ( ) ACVN ( X )

1. Nosaukums:

“Travia da Beira Baixa”

2. Dalībvalsts vai trešā valsts:

Portugāle

3. Lauksaimniecības produkta vai pārtikas produkta apraksts:

3.1. Produkta veids:

1.4. grupa. Citi dzīvnieku izcelsmes produkti (piena produkti)

3.2. Produkta apraksts, uz kuru attiecas nosaukums (1):

“Travia da Beira Baixa” ir produkts, kuru iegūst, karstumā izgulsnējot vai koagulējot piena albumīnu un piena globulīnu, ko satur sūkalas, kuras veidojas sieru “Beira Baixa” (Queijo de Castelo Branco DOP, Queijo Amarelo da Beira Baixa DOP, Queijo Picante da Beira Baixa DOP) izgatavošanā. Tas ir svaigs, neraudzēts produkts ar maigu, samērā krēmīgu konsistenci, jo tam pievieno nedaudz sūkalu.

a) Ķīmiskās īpašības

Heterogēna sastāva produkts, kas izgatavots no divu atgremotāju sugu – aitas un kazas – piena un blakusproduktiem, kuri rodas dažāda veida sieru atšķirīgos ražošanas procesos. Provizoriskais sastāvs ir šāds:

mitrums: 70–80 %

tauki: 5–9 g/100 g produkta

olbaltumvielas: 4–7 g/100 g produkta

pelni: 0,6–1,4 g/100 g produkta

b) Fizikālās īpašības

Forma: “Travia da Beira Baixa” nav noteiktas formas. Tas ir lielākā vai mazākā mērā krēmveida produkts, tāpēc ieņem trauka formu.

Konsistence: produkts ir mīksta, drupena, graudaina un balta masa.

Garša un smarža: produktam piemīt saldena piena garša un patīkams aromāts, produkts viegli kūst mutē.

3.3. Izejvielas (tikai pārstrādātiem produktiem):

“Travia da Beira Baixa” izgatavo no sūkalām, kas ir sieru “Queijos da Beira Baixa” ražošanas blakusprodukts, dzeramā ūdens un nepasterizēta aitas vai kazas piena.

3.4. Dzīvnieku barība (tikai dzīvnieku izcelsmes produktiem):

Pieļaujama ir tikai tradicionālā ekstensīvas lopkopības sistēma. Barības bāze ir dabiska lopbarība vai lopbarība, kas papildināta ar reģiona augsnei un klimatiskajiem apstākļiem īpaši piemērotām ganību kultūrām; sezonās, kad šādas barības trūkst, dzīvniekus baro arī ar sienu un salmiem.

3.5. Īpaši ražošanas posmi, kas jāveic noteiktajā ģeogrāfiskajā apgabalā:

“Travia da Beira Baixa” ir papildprodukts, ko iegūst, ražojot sierus ar ACVN “Queijos da Beira Baixa”. No mikrobioloģiskā viedokļa izejvielas ir ļoti ātrbojīgas un neizturīgas, tāpēc to apstrādei un produkta iepakošanai jānotiek nekavējoties. Tāpēc visam “Travia da Beira Baixa” ražošanas procesam, tostarp iepakošanai, ir jānotiek sieru “Queijos da Beira Baixa DOP” ražotnēs, tātad arī tajā pašā ģeogrāfiskajā apgabalā. Tikai šādos apstākļos ražotāju un patērētāju interesēs var nepieļaut, ka zūd kvalitāte un autentiskums, ko nosaka secīgas apstrādes darbības un/vai tādas, starp kurām paiet lielāki laika sprīži.

3.6. Īpaši noteikumi griešanai, rīvēšanai, iepakošanai u. c.:

Lai gan “Travia da Beira Baixa” gatavo augstā temperatūrā, produkta paaugstinātais olbaltumvielu, laktozes un ūdens saturs rada labvēlīgus apstākļus mikroorganismu augšanai pēcpārstrādes darbību laikā. Šādu kvalitatīvu un kvantitatīvu mikrofloras izmaiņu dēļ var mainīties fizikāli ķīmiskās īpašības, kam savukārt ir liela ietekme uz galapatērētāja izvēli.

Tāpēc materiāliem, ko izmanto “Travia da Beira Baixa” iepakošanai vai kas nonāk saskarē ar šo produktu, ir jābūt saturam nekaitīgiem un inertiem; ir atļauts vakuumiepakojums vai jebkāds cits iepakojums, kas nepārprotami garantē produkta glabāšanai un tā kvalitātes saglabāšanai nepieciešamos apstākļus.

3.7. Īpaši noteikumi marķēšanai:

Jābūt izpildītām visām juridiskajām prasībām un jāizmanto produkta logotips, kā arī,

atkarībā no veida, kādā produktu laiž tirdzniecībā, “Travia da Beira Baixa” marķējumam jāsatur šādi elementi:

— ražotāja vārds/nosaukums un adrese;

— ražotāja sanitārā zīme;

— sertifikācijas zīme;

— Savienības logotips.

4. Precīza ģeogrāfiskā apgabala definīcija:

Ģeogrāfiskais apgabals, kurā ražo izejvielas un gatavo un iesaiņo produktu, sakrīt ar “Beira Baixa” sieru ražošanas ģeogrāfisko apgabalu; tajā ietilpst konselas Belmonte, Castelo Branco, Fundão, Idanha-a-Nova, Mação, Oleiros, Penamacor, Proença-a-Nova, Sertã, Vila de Rei, Vila Velha de Ródão un konselas Covilhã fregesijas Aldeia de São Francisco, Aldeia do Souto, Barco, Boidobra, Casegas, Conceição, Covilhã, Dominguiso, Ferro, Orjais, Ourondo, Peraboa, Peso, Santa Maria, São Jorge da Beira, São Martinho, São Pedro, Sobral de São Miguel, Teixoso, Tortosendo, Vale Formoso un Vales do Rio.

5. Saikne ar ģeogrāfisko apgabalu:

5.1. Ģeogrāfiskā apgabala specifika:

Ekstensīvā, tradicionālā un reģionam raksturīgā saimniekošanas sistēma ir cieši saistīta ar reģionā valdošajiem klimatiskajiem apstākļiem un dominējošām augsnēm, kas lielā mērā nosaka ganību zāles attīstību. Reģiona klimatam raksturīga paaugstināta gada vidējā gaisa temperatūra, ilgas, karstas un sausas vasaras, mērenas ziemas, salīdzinoši neliels vidējais nokrišņu daudzums, lai gan reizēm tiek novērotas salnas. Galvenā iezīme ir sausums, kas samazinās virzienā no dienvidiem uz ziemeļiem un no austrumiem uz rietumiem.

Smilšainās augsnēs augošās dabiskās ganības sastāv no zālaugiem ar lielāku cerošanas spēju (smilgas, graudzāles u. c.) un viengadīgiem lakstaugiem ar lielāku uzturvērtību (OrnithopusTrifolium cherleri, Trifolium arvense u. c.). Irdenās granīta izcelsmes augsnēs augošā ganību zāle, kas sastāv no viengadīgiem un lēnaudzīgiem zālaugiem (Vulpia, Periballia) un dažiem lakstaugiem ar pazeminātu uzturvērtību (Trifolium angustifolium un Trifolium stellatum), ir nekvalitatīva un neproduktīva. Slānekļa izcelsmes augsnēs ar labu ūdensietilpību ir samērā labas ganības, kur dominē viengadīgi zālaugi, piemēram, airenes (Lolium spp.). Lakstaugi lielākoties ir ar labu uzturvērtību (Trifolium spp. un Ornithopus).

5.2. Produkta specifika:

Produkta specifika un īpašības saistāmas ar izejvielu izcelsmi un iegūšanas metodi. “Travia da Beira Baixa” ražo no sūkalām, kas rodas sieru “Queijos da Beira Baixa” ražošanas procesā. Sūkalas izkāš, lai tajās nepaliktu siera masas atlikumi (t. s. repisto) un, ja piens bijis sālīts, tām pievieno ūdeni. Pēc tam sūkalas silda līdz 80–90 °C temperatūrai un nepārtraukti lēni maisa, līdz var novērot, ka sākusies koagulācija, proti, parādās pārslas, kas zemā blīvuma dēļ uzpeld virspusē. Tad temperatūru samazina un maisīšanu pārtrauc līdz brīdim, kad teju sākas vārīšanās; šis process ilgst 15–30 minūtes. Lai iegūtu vairāk masas un tā būtu viendabīgāka, parasti brīdī teju pirms vārīšanās pievieno nedaudz aitas vai kazas piena. Pēc tam masu nekavējoties ar putu karoti izņem no sildīšanas trauka un pilda traukos, kur tai piemaisa nedaudz pēdējā spieduma sūkalu, lai iegūtu krēmveida konsistenci.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN):

Sieru “Queijos da Beira Baixa” ražošanā izmantotais aitas un kazas piens, no kura iegūst arī “Travia da Beira Baixa” izejvielas, var būt iegūts tikai no ražošanas ģeogrāfiskajā apgabalā esošajām lauku saimniecībām. Pieļaujamā saimniekošanas metode ir tradicionāla ekstensīva lopkopība: dzīvnieku blīvums saimniecībā ir neliels, lielu dienas daļu dzīvnieki aizvada ganībās un dienas beigās atgriežas kūtī uz slaukšanu; naktis, vismaz ziemā, dzīvnieki pavada kūtī.

Barības bāze ir dabiska lopbarība vai lopbarība, kas papildināta ar reģiona augsnei un klimatiskajiem apstākļiem īpaši piemērotām ganību kultūrām. Visā reģionā arī mūsdienās ierasta prakse ir audzēt lopbarības augus sienam un laist dzīvniekus noganīt rugājus. Tāpēc to aitu un kazu pienam, kas ganās reģionā, piemīt sevišķas īpašības, kas kombinācijā ar īpašiem gatavošanas un iepakošanas paņēmieniem un zinātību ļauj iegūt specifiskus un patērētāju atzītus produktus, kas nes izcelsmes reģiona nosaukumu.

Atsauce uz specifikācijas publikāciju:

(Regulas (EK) Nr. 510/2006 5. panta 7. punkts).

http://www.gpp.pt/valor/ce_travia_bb.pdf

(1) OV L 93, 31.3.2006., 12. lpp.